Illum, qed jittieħed pass ieħor biex jiżdied l-aċċess għall-prevenzjoni, għad-detezzjoni bikrija, għat-trattament u għall-kura tal-kanċer. Qabel il-Jum Dinji kontra l-Kanċer u sena wara l-pubblikazzjoni tal-Pjan tal-Ewropa biex Jingħeleb il-Kanċer, il-Kummissjoni qed tniedi sensiela ta' inizjattivi ġodda, imħabbra fl-avveniment “Niżguraw Aċċess Ugwali għal Kulħadd: Il-Kanċer fin-Nisa - Pjan tal-Ewropa biex Jingħeleb il-Kanċer”. Dan l-avveniment iffoka fuq l-inugwaljanzi bejn il-ġeneri u fuq miżuri speċifiċi biex jiġi indirizzat il-kanċer fin-nisa. Kien l-ewwel wieħed minn sensiela ta' avvenimenti annwali, li ffoka fuq kif għandu jiżdied l-aċċess ugwali għal kulħadd għall-prevenzjoni u għall-kura tal-kanċer. Bħala medja, fl-Ewropa, il-kanċer jaffettwa lill-irġiel ftit aktar min-nisa peress li dawn jikkostitwixxu 54 % tal-każijiet il-ġodda u 56 % tal-imwiet. Madankollu, il-kanċer tas-sider tan-nisa huwa l-aktar kanċer dijanjostikat (aktar minn 355,000 mara fl-UE fl-2020). Hemm ukoll inugwaljanzi konsiderevoli fi ħdan u bejn l-Istati Membri tal-UE u bejn il-gruppi tal-popolazzjoni fl-oqsma tad-detezzjoni bikrija, id-dijanjożi, it-trattament u l-kwalità tal-kura tal-pazjenti. Dan huwa partikolarment impressjonanti fir-rigward tar-rati ta' inċidenza tal-kanċer ċervikali stmati (li jvarjaw b'ħames darbiet) u r-rati ta' mortalità (li jvarjaw bi tmien darbiet fl-2020 madwar l-UE). Dawn il-varjazzjonijiet kbar jistgħu jiġu attribwiti għad-differenzi fil-prevalenza tal-virus tal-papilloma uman (HPV), u għall-politiki dwar it-tilqim u l-iskrinjar tal-kanċer ċervikali fil-pajjiżi tal-UE. It-tnaqqis tal-inugwaljanzi tul il-perkors kollu tal-marda huwa l-għan ġenerali tal-Pjan tal-Ewropa biex Jingħeleb il-Kanċer. Illum, il-Kummissjoni qed tniedi erba' azzjonijiet ġodda tal-Pjan tal-UE dwar il-Kanċer biex tappoġġa lill-Istati Membri biex jindirizzaw l-inugwaljanzi, u jtejbu l-iskrinjar u t-tilqim kontra l-HPV kif ukoll jappoġġaw lill-persuni li kellhom il-kanċer: Il-Membri tal-kulleġġ qalu Fi kliem il-President tal-Kummissjoni Ewropea, Ursula von der Leyen: “Il-ġlieda kontra l-kanċer għamilnieha prijorità ta' din il-Kummissjoni meta nedejna l-Pjan tal-Ewropa biex Jingħeleb il-Kanċer. L-għan tagħna huwa li kull persuna li jkollha l-kanċer fl-Unjoni Ewropa tirċievi t-trattament li jkollha bżonn. Nafu li din il-ġlieda ġiet affettwata ħażin mill-pandemija, u bħalissa hemm stima ta' madwar miljun każ li jista' jkun mhux dijanjostikat. Il-kanċer huwa storja personali għalina lkoll. U huwa għalhekk li se naħdmu għall-prevenzjoni, għad-dijanjożi bikrija, u għall-aċċess ugwali għall-kura biex din il-ġlieda tintrebaħ.” Margaritis Schinas, il-Viċi President għall-Promozzjoni tal-Istil ta' Ħajja Ewropew Tagħna, żied jgħid: “Il-kanċer jikkonċernana lkoll u l-ġlieda kontrieh tibqa' prijorità. Sena wara li ngħata bidu għall-Pjan kontra l-Kanċer, illum qed nieħdu passi importanti f'daqqa biex niżguraw aċċess ugwali għall-prevenzjoni u l-kura tal-kanċer. L-inugwaljanzi m'għandhomx post fl-Ewropa mibnija fuq is-solidarjetà. Il-gvernijiet nazzjonali u l-awtoritajiet tas-saħħa pubblika ma jistgħux jikkumbattu l-mewġa tal-kanċer waħedhom. Huwa biss jekk kulħadd jikkopera u jimpenja ruħu bis-sħiħ li nkunu nistgħu ngħinu biex ħajjet iċ-ċittadini tagħna titjieb u biex titnaqqas is-sofferenza ta' bosta nies. Il-prevenzjoni u d-dijanjożi huma fil-qalba ta' dan il-vjaġġ komuni li għadu biss fil-bidu tiegħu.” Stella Kyriakides, il-Kummissarju għas-Saħħa u s-Sikurezza Alimentari, qalet: “Sena wara t-tnedija tiegħu, il-Pjan tal-Ewropa biex Jingħeleb il-Kanċer qed jagħmel differenza. Din is-sena fl-avveniment tagħna tal-Jum Dinji kontra l-Kanċer se niffukaw fuq l-indirizzar tal-inugwaljanzi fil-kanċer fin-nisa, fuq il-ħtieġa għal koperazzjoni u trattament Ewropej ottimali u fuq l-azzjonijiet speċifiċi tal-Pjan biex ninvestu fil-prevenzjoni. U aktar importanti, se niżguraw li l-ilħna ta' dawk li ħajjithom intlaqtet mill-kanċer jinstemgħu. Fid-dawl tal-impatt tal-COVID-19 fuq l-iskrinjar, it-trattament u l-kura, illum, l-indirizzar ta' din l-isfida ewlenija tas-saħħa pubblika huwa aktar urġenti minn qatt qabel. Jeħtieġ li nnaqqsu d-distakki u niżguraw aċċess ugwali għal kulħadd. Il-pjan tagħna kontra l-kanċer huwa l-pjan direzzjonali għal azzjoni tal-Ewropa biex tagħmel differenza fil-ħajja tal-pazjenti kollha bil-kanċer u tal-għeżież tagħhom. Dan il-Pjan jikkonċernana lkoll!” Sfond Il-Pjan tal-Ewropa biex Jingħeleb il-Kanċer huwa pilastru ewlieni tal-Unjoni Ewropea tas-Saħħa mħabbar mill-President von der Leyen fid-diskors tagħha dwar l-Istat tal-Unjoni f'Settembru 2020, li jappella għal Unjoni Ewropea aktar sigura, reżiljenti u mħejjija aħjar. Imniedi fl-2021, il-Pjan dwar il-Kanċer jistabbilixxi approċċ ġdid tal-UE għall-prevenzjoni, it-trattament u l-kura tal-kanċer permezz ta' approċċ integrat, li jqis is-saħħa fil-politiki kollha u li jinkludi diversi partijiet ikkonċernati. Dan jipproponi 10 inizjattivi ewlenin u azzjonijiet multipli biex jiġi indirizzat il-perkors kollu tal-marda, mill-prevenzjoni sal-kwalità tal-ħajja tal-pazjenti u tas-superstiti bil-kanċer, b'enfasi fuq l-azzjonijiet fejn l-UE tista' żżid l-aktar valur. Il-programm l-UE għas-Saħħa u programmi oħra ta' finanzjament allokaw total ta' €4 biljun għal azzjonijiet li jindirizzaw il-kanċer. Fl-2021, tnedew żewġ mewġiet ta' sejħiet taħt il-programm l-UE għas-Saħħa, li wasslu għal 16 inizjattiva ewlenija ġdida. Il-programm ta' Ħidma li jmiss għall-2022 ġie reċentement adottat u reġa' inkluda għadd sinifikanti ta' azzjonijiet li jindirizzaw il-kanċer, din id-darba b'enfasi qawwija fuq il-prevenzjoni u d-dijanjożi. Il-Pjan dwar il-Kanċer ikompli jaħdem id f'id mal-Missjoni ta' Orizzont Ewropa dwar il-Kanċer, filwaqt li jiżgura koerenza bejn għanijiet ambizzjużi ta' riċerka u għanijiet ta' politika realistiċi. Għal Aktar Informazzjoni Skeda informattiva Il-paġna web tal-Pjan kontra l-Kanċer Il-politika tal-UE dwar il-kanċer Unjoni Ewropea tas-Saħħa Il-paġna web tal-event tal-Kanċer Ritratti u filmati relatati mal-Pjan tal-Ewropa biex Jingħeleb il-Kanċer Ċentru tal-Għarfien dwar il-Kanċer